Jotta Unescon aineettoman kulttuuriperinnön listalle pääsee, tulee kyseessä olla tapa, jota kansalaiset yleisesti arvostavat ja käyttävät. Listalle pääseminen ei ole helppoa ja tiedossa on, että hakuprosessiin voi mennä kolmesta jopa viiteen vuotta. Pian edessä olevat kaksi viikkoa, jolloin metsäkäyntejä kerätään, ovat kokonaisuuden kannalta hyvin tärkeät: mitä enemmän metsäkäyntejä on, sitä suurempi on kansalaismielipiteen painoarvo jokamiehenoikeuksien säilyttämisen puolesta.

”Unescon listalle pääseminen olisi vahva lisäsuoja usein itsestäänselvyytenä pidetyille jokamiehenoikeuksille. Jokamiehenoikeuksistahan ei ole yhtenäistä lakia, vaan niihin kuuluu se, mitä on perinteisesti pidetty kohtuullisena, haittaa aiheuttamattomana, ja jota ei ole laissa kielletty. Jokamiehenoikeudet ovat maan tapa. Monista jokamiehenoikeuksien osista on toki lainsäädäntöä eri laeissa.”

Suomessa on maailman laajimmat oikeudet mennä metsään ja nauttia metsästä monipuolisesti. Meillä metsään meneminen ei edellytä maanomistajan lupaa tai erillistä maksua. Osaisitko edes kuvitella, että joutuisit pyytämään maanomistajan luvan tai maksamaan pääsymaksun saadaksesi kipaista mustikkaan omaan lähimetsääsi? Jokamiehenoikeus pätee kaikkiin, jotka ovat Suomessa, kansalaisuudesta, varallisuudesta tai muusta tekijästä riippumatta.

”Jos osoitamme yhdessä, että jokamiehenoikeudet ovat jatkuvassa käytössä ja meille tärkeitä, voi haku Unescon aineettoman kulttuuriperinnön listalle alkaa.” -Yle

Ylen Mennään metsään -kampanjassa halutaan tietää, montako kertaa sinä menet metsään aikavälillä 24. syyskuuta – 7. lokakuuta 2018 . Kaikenlaiset metsäänmenemiset lasketaan, olipa kyseessä sitten lenkki koiran kanssa, sieniretki tai ihan vain arkinen rauhoittumishetki.

Nyt jokamiehenoikeudet halutaan viedä Unescon aineettoman kulttuuriperinnön listalle. Tämän toteutumiseksi Yle pyytää sinunkin apuasi – ja meiltä Retkipaikan lukijakunnastahan varmasti tällaista apua löytyy!

Jokamiehenoikeudet meillä Suomessa ovat asia, josta moni tässä maailmassa voi vain unelmoida. Kun poikkeamme arki-iltana lähimetsään poimimaan kourallisen mustikoita, tai kun viikonloppuna suuntaamme kori kädessä sieneen, emme ehkä muista tulla edes ajatelleiksi, kuinka onnekkaita olemmekaan.

Mennään metsään -laskuri avautuu 24. syyskuuta osoitteessa yle.fi/mennäänmetsään. Kahden viikon ajan voit merkitä, kuinka monta kertaa menet metsään tempauksen aikana. Laskuriin voi merkitä vaikkapa yhden käynnin joka päivä, tai halutessasi voit merkitä koko kahden viikon käynnit kerralla tempauksen lopulla. Huomaa, että metsäkäyntien laskeminen lopetetaan 7. lokakuuta, eli kirjaa käyntisi ennen sitä!

Metsäkäyntien laskeminen lopetetaan suorassa tv-lähetyksessä Evon metsistä TV1:llä 7.10. klo 18.15-20.30.

Osallistu myös Minä ja mun puu -somekampanjaan

Yhtenä osana Mennään metsään -kampanjaa on Minä ja mun puu -sometempaus, joka alkoi jo Suomen luonnon päivänä 25.8.2018. Jos sinulla on jokin erityinen puu, vaikkapa lapsuudesta tuttu kotikylän maamerkki tai muu puu, joka merkitsee sinulle paljon, jaa tarina somessa. Voit jakaa kuvan, piirroksen tai vaikka runon somessa hashtagilla #minajamunpuu.

Minä ja mun puu -tarinoita nähdään Yle Luonnon somessa, yle.fi/luonto -sivustolla sekä televisiossa. Luonto-Suomi radiossa keskittyy puutarinoihin 26. syyskuuta, Vesan päivän eli kansainvälisen puun päivän aattona. Lisäksi kuvat ja tarinat kerätään näyttelyksi Metsämuseo Lustoon Punkaharjulla.

Lue lisää Ylen sivuilta

Mennään metsään -kampanjasta mukana viestimässä ovat myös suuret suomalaiset luontotoimijat ja ulkoliikuntajärjestöt kuten Suomen Latu, Metsähallituksen luontopalvelut ja Suomen luonnonsuojeluliitto. Ylellä on yllä mainittujen tempausten lisäksi myös monenlaista muuta ohjelmaa kampanjaan liittyen – ohjelmassa on muun muassa kaikki maamme 40 kansallispuistoa kattava polkujuoksukiertue. Lue lisää Mennään metsään -kampanjasta Ylen nettisivuilta.